**Οδηγίες για τους συγγραφείς**

**Τρόπος υποβολής**

Οι συγγραφείς οι οποίοι επιθυμούν να υποβάλουν προς δημοσίευση στο περιοδικό «ΚΟΙΝΩΝΙΑ» τις πρωτότυπες επιστημονικές εργασίες, μελέτες, άρθρα τους, παρακαλούνται όπως λάβουν υπόψιν τις ακόλουθες οδηγίες:

Η έκταση κάθε υποβαλλόμενης εργασίας δεν πρέπει να υπερβαίνει τις **5.500**  λέξεις, μαζί με τους πίνακες, τα γραφήματα, τις εικόνες, τη βιβλιογραφία, τα παραρτήματα και τις περιλήψεις (σελίδα A4, 1,15 διάστιχο, κανονικά περιθώρια, γραμματοσειρά Times New Roman, μέγεθος 12΄). Στην αρχή του κειμένου πρέπει να υπάρχει περίληψη στην ελληνική και σε άλλη μία ευρωπαϊκή γλώσσα (έως 150 λέξεις εκάστη). Μετά από κάθε περίληψη, πρέπει να αναφέρονται έως πέντε λέξεις-κλειδιά στην ίδια γλώσσα.

Είναι απαραίτητο οι εργασίες να έχουν την εξής δομή: **τίτλος, κείμενο, βιβλιογραφία, περιλήψεις, λέξεις-κλειδιά, στοιχεία του/των συγγραφέα/ων.** Τα στοιχεία του/των συγγραφέα/ων πρέπει να περιλαμβάνουν ονοματεπώνυμο, ιδιότητα, ταχυδρομική διεύθυνση, τηλέφωνο και e-mail.

Οι τίτλοι της εργασίας, των υποενοτήτων, των πινάκων και των διαγραμμάτων δίνονται με bold. Μέσα στο κείμενο δεν επιτρέπει η χρήση bold χαρακτήρων ή υπογραμμίσεων. Επιτρέπεται η χρήση πλάγιων χαρακτήρων για έμφαση. Χωρίς τις παραπάνω προδιαγραφές η Συντακτική Επιτροπή του περιοδικού δεν δέχεται κείμενα για κρίση και δημοσίευση. Δεν δημοσιεύονται εργασίες που έχουν ήδη δημοσιευθεί ή που πρόκειται να δημοσιευθούν σε άλλο περιοδικό ή σε άλλη έκ­δοση παντός τύπου.

Οι εργασίες αποστέλλονται σε δύο αρχεία doc/ docx, το ένα με τα στοιχεία του συγγραφέα/ συγγραφέων και το άλλο ανώνυμα μόνο με τον τίτλο της εργασίας. Οι εργασίες προωθούνται για κρίση, ανώνυμα, σε δύο κριτές, ειδικούς στο αντικείμενο που αυτές πραγματεύονται. Τα ονόματα των κριτών δεν ανακοινώνονται. Ο συγγραφέας λαμβάνει τις παρατηρήσεις των κριτών **εντός δύο μηνών** μετά την υποβολή της εργασίας. Η Συντακτική Επιτροπή κρίνει αν η αναθεωρημένη εργασία, μετά τις υποδείξεις των κριτών, είναι δημοσιεύσιμη. Επίσης, η Συντακτική Επιτροπή έχει το δικαίωμα, πριν τη διεξαγωγή της κρίσης, να επιστρέψει μια εργασία που δεν εμπίπτει στο επιστημονικό πεδίο του περιοδικού, δεν πληροί τις προδιαγραφές του ή δεν έχει πιθανότητες δημοσίευσης.

Η έγκριση μιας εργασίας από τη Συντακτική Επιτροπή και η δημοσίευσή της δεν υποδηλώνει σε καμία περίπτωση την αποδοχή εκ μέρους της των απόψεων του συγγραφέα. Οι συγγραφείς διατηρούν τα πνευματικά δικαιώματα, αλλά όλα τα δικαιώματα έκδοσης (ηλεκτρονικής και έντυπης) ανήκουν στον ιδιοκτήτη και εκδότη.

**Τα άρθρα κατατίθενται** με βάση την παρακάτω ΦΟΡΜΑ και τις οδηγίες: [κάντε κλικ εδώ για να κατεβάσετε τη φόρμα](https://koinonia.petheol.gr/forma-apostolis-arthrou.docx)

**Τίτλος άρθρου (ελληνικά)** **Συνοπτικός, ακριβής**

**Paper’s title (αγγλικά)**

**Ονοματεπώνυμο/α συγγραφέα/ων**, Φορέας, Ιδιότητα, τίτλος, email

**Author/s’ Name and Surname,** Affiliation, e-mail

**Περίληψη:** Περιλαμβάνει με συνοπτικό τρόπο τα βασικά μέρη του άρθρου το θέμα, τα πεδία, τον σκοπό, τον τίτλο, τη μεθοδολογία, τη χρονική περίοδο, τις ομάδες στόχου, τα αποτελέσματα, τα συμπεράσματα της έρευνας, συζήτηση για περαιτέρω έρευνα. Η περίληψη πρέπει να είναι 150 λέξεις.

**Λέξεις κλειδιά: 3-5 λέξεις κλειδιά με κόμμα ανάμεσα.**

**Key words:** **Μετάφραση των 3-5 λέξεων με κόμμα ανάμεσα**

**Abstract:** Απόδοση της ελληνικής περίληψης στην αγγλική γλώσσα. Πρέπει να είναι 150 λέξεις.

Εισαγωγή

(σελίδα A4, 1,15 διάστιχο, κανονικά περιθώρια, γραμματοσειρά Times New Roman, μέγεθος 12΄).

**Κυρίως θέμα του άρθρου (αριθμημένα τίτλοι και υπότιτλοι)**

Οι εικόνες, οι πίνακες και τα σχήματα πρέπει να είναι ενταγμένα στη ροή του κειμένου και να έχουν διαδοχική αρίθμηση.

Οι εικόνες, οι πίνακες και τα γραφήματα πρέπει να φέρουν τίτλους και να αναφέρονται μέσα στο κείμενο.

Οι πίνακες και τα γραφήματα πρέπει να είναι όπως ακολούθως:

**Πίνακας 1. Ο τίτλος κάθε πίνακα θα πρέπει να έχει γραμματοσειρά 10-στιγμών με έντονη γραφή και να τοποθετείται πάνω από το σώμα του πίνακα**

**Γράφημα 1. Ο τίτλος θα πρέπει να έχει γραμματοσειρά 10-στιγμών με έντονη γραφή και να τοποθετείται κάτω από το σχήμα.**

**Συμπεράσματα (Προαιρετικά: Συζήτηση - Προτάσεις)**

**Βιβλιογραφία**

**Τρόπος βιβλιογραφικών αναφορών-βιβλιογραφίας**

Για λόγους ομοιόμορφης παρουσιάσεως έχει αποφασισθεί η εφαρμογή ενιαίας τυπολογίας βιβλιογραφικών αναφορών και βιβλιογραφίας κατά τη δημοσίευση των επιστημονικών εργασιών. Συγκεκριμένα:

Οι παραπομπές στα κείμενα έχουν δύο μορφές:

α) Κείμενα όπου αποδίδεται το νόημα των παραγράφων του βιβλίου που χρησιμοποιείται. Ο αριθμός της παραπομπής μπαίνει στο τέλος κάθε παραγράφου του κειμένου και **πριν** από το σημείο στίξης.

β) Κείμενα όπου παρατίθενται κατά λέξη, οι παράγραφοι του βιβλίου που χρησιμοποιείται, σε εισαγωγικά. Στα κείμενα ο αριθμός της παραπομπής μπαίνει **μετά** από τα **εισαγωγικά** και **πριν** το **σημείο στίξης**.

Η χρήση της παραπομπής έχει κάποιους κανόνες που πρέπει να ακολουθεί αυτός που συντάσσει επιστημονική εργασία, καθώς αποτελεί ένα από τα κριτήρια της πληρότητάς της.

**Τα είδη των παραπομπών**

**α) Παραπομπές σε βιβλία**

[Αρχικό ονόματος συγγραφέα και Επώνυμο συγγραφέα], [*Τίτλος βιβλίου/Πλάγια γράμματα*], [Εκδοτικός Οίκος], [Πόλη έκδοσης και χρονολογία έκδοσης], [σελίδα αποσπάσματος]

Η. Ρεράκης, *Διδακτική των Θεολογικών Μαθημάτων στο Ελληνικό Σχολείο*, εκδ. Δ. Σφακιανάκη, Θεσσαλονίκη 2015, σ. 77.

\*Εάν το συγκεκριμένο βιβλίο έχει και άλλες εκδόσεις, μπροστά από την χρονολογία έκδοσης, βάζουμε και τον αντίστοιχο αριθμό της έκδοσης με τη μορφή **εκθέτη**.

Παράδειγμα:

Ι. Κογκούλης, *Εισαγωγή στην Παιδαγωγική,* εκδ. αφοί Κυριακίδη, Θεσσαλονίκη5 2003, σ. 232.

**β) Παραπομπές σε μεταφρασμένα βιβλία**

[Αρχικό ονόματος συγγραφέα και Επώνυμο συγγραφέα], [*Τίτλος βιβλίου/Πλάγια γράμματα*], [(μτφρ.) όνομα μεταφραστή], [Εκδοτικός Οίκος], [Πόλη έκδοσης και χρονολογία έκδοσης], [σελίδα αποσπάσματος]

Παράδειγμα:

J. J. Rousseau, *Το κοινωνικό συμβόλαιο. Αρχές του πολιτικού δικαίου,* μτφρ. Φ. Κονδύλης, εκδ. Δαμιανός, Αθήνα 1986, σ. 62.

**γ) Παραπομπές σε άρθρα και περιοδικά**

* Στις παραπομπές άρθρων μετά το όνομα ακολουθεί **πάντα** σε εισαγωγικά ο τίτλος του άρθρου, ο τίτλος του περιοδικού (με ***πλάγια γράμματα***), μετά ο τόμος ή το τεύχος, ο τόπος και η χρονολογία έκδοσης και τέλος ο αριθμός των σελίδων.

[Αρχικό ονόματος συγγραφέα και Επώνυμο συγγραφέα], [«τίτλος άρθρου»], [*Τίτλος Περιοδικού*], [αριθμός τόμου ή τεύχους [τόπος και χρονολογία έκδοσης] και [αριθμός σελίδων.]

Παράδειγμα:

Ι. Παναγόπουλος, «Η εικόνα του Θεού και το πρόσωπο», *Σύναξη*, τευχ.21, Αθήνα 1987, σ. 59-62.

**δ) Παραπομπές σε κεφάλαια βιβλίων**

[Αρχικό ονόματος συγγραφέα και Επώνυμο συγγραφέα], [«Τίτλος κεφαλαίου»], το Αρχικό ονόματος επιμελητή και Επώνυμο επιμελητή] (επίμ), [*Τίτλος βιβλίου*], [Εκδοτικός Οίκος] [τόπος έκδοσης και χρονολογία έκδοσης], [αριθμός σελίδων]

Παράδειγμα:

Σ. Μπουζάνης, «Η αξιολόγηση των μαθητών στη Γενική-Υποχρεωτική Εκπαίδευση», στο Στ. Χιωτάκης (επίμ.), *Η αμφισβήτηση των εξετάσεων και βαθμών στο σχολείο*, εκδ. Μ. Γρηγόρη, Αθήνα 1993, σ. 88.

**ε) Παραπομπές σε λήμματα εγκυκλοπαιδειών**

[Αρχικό ονόματος συγγραφέα και Επώνυμο συγγραφέα], [Τίτλος λήμματος], [*Τίτλος Εγκυκλοπαίδειας*], [αριθμός τόμου εγκυκλοπαίδειας], [Εκδοτικός Οίκος], [Πόλη έκδοσης και χρονολογία έκδοσης], [αριθμός σελίδας]

Παράδειγμα:

Φ. Μότση-Στεφανίδη, «Συμπερασματικές θεωρίες της προσωπικότητας», *Παιδαγωγική - Ψυχολογική Εγκυκλοπαίδεια – Λεξικόν*, τ. 8, εκδ. Ελληνικά Γράμματα, Αθήνα 1989, σ. 4525.

**στ) Παραπομπές σε πρακτικά συνεδρίων**

[Αρχικό ονόματος συγγραφέα και Επώνυμο συγγραφέα], [Τίτλος εισήγησης], στο [Αρχικό ονόματος επιμελητή και Επώνυμο επιμελητή] (επίμ.), [*Τίτλος βιβλίου, αριθμός τόμου*], [Πρακτικά [Τίτλος συνεδρίου (Χώρος και Ημερομηνία διεξαγωγής συνεδρίου)], [Εκδοτικός Οίκος], [Πόλη έκδοσης και χρονολογία έκδοσης], [αριθμός σελίδων]

Παράδειγμα:

Γ. Μεταλληνός, «Το πρόβλημα της αθεΐας κατά τον Αθανάσιο Πάριο» στο Αθανάσιος Πάριος, Πρακτικά Επιστημονικού συνεδρίου (Πάρος 29 Σεπτ. – 4 Οκτ. 1998), εκδ. Ιεράς Μητρόπολης Παροναξίας, Ιερόν Προσκύνημα Παναγίας Εκαντοταπυλιανής Πάρου, Πάρος 2000, σ. 377.

Και Α. Καψάλης, «Η εικόνα του “άλλου”/ γείτονα στα βιβλία των βαλκανικών χωρών», στο *Πρακτικά διεθνούς συνεδρίου,* Α. Σιπητάνος (επίμ.), Θεσσαλονίκη 16-18 Οκτωβρίου 1998, Αθήνα 2000, σ. 125.

**ζ) Παραπομπές σε ιστοσελίδες**

[Αρχικό ονόματος συγγραφέα και Επώνυμο συγγραφέα], [*Τίτλος άρθρου*], [στο Πλήρης διεύθυνση ιστοσελίδας], {ημερομηνία προσπέλασης του άρθρου στο διαδίκτυο]

Παράδειγμα:

Η. Ρεράκης, *Το μάθημα των θρησκευτικών σήμερα,* στο http//www.theologoi.wordpress.gr/thriskeutiko\_mathima, προσπελάστηκε στις 08.12.2010.

**η) Ειδικές παραπομπές**

Όταν παραπέμπουμε σε εγκυκλοπαίδειες, όπως η Patrologiae Graeca, η ΕΠΕ, η ΘΗΕ, όπου περιέχονται έργα Πατέρων της Εκκλησίας ακολουθούμε τους κανόνες των παραπομπών σε εγκυκλοπαίδειες, με την εξής μορφή:

* *Για την Patrologiae Graeca:*

[Όνομα Πατρός και επώνυμο Πατρός], [*Τίτλος έργου πατρός*],[κεφάλαιο έργου (αν υπάρχει)], [Τίτλος εγκυκλοπαίδειας σε συντομογραφία και τόμος εγκυκλοπαίδειας], [αριθμός σελίδων και κεφάλαιο]

Παραδείγματα:

Ιωάννης Χρυσόστομος, *Περί Παρθενίας*, PG 48, 533-599Α.

Βασίλειος ο Μέγας, *Περί του αγίου Πνεύματος*, PG 32, 160-164Κ.

* *Για τις εγκυκλοπαίδειες όπως η ΕΠΕ ή ΘΗΕ:*

[Όνομα Πατρός και επώνυμο Πατρός],[«κεφάλαιο έργου»], [*Τίτλος έργου πατρός*], [Τίτλος εγκυκλοπαίδειας σε συντομογραφία και τόμος εγκυκλοπαίδειας], [Εκδοτικός οίκος], [αριθμός σελίδων]

Μάξιμος ο Ομολογητής, «Προς Κόνωνα Πρεσβύτερον και Ηγούμενον», *Άπαντα τα έργα-Επιστολές,* ΕΠΕ τ. 15Β, εκδ. Πατερικαί εκδόσεις «Γρηγόριος ο Παλαμάς», Θεσσαλονίκη 1995, σ. 250.

**θ) Συντμήσεις**

Όταν σε μια εργασία παραπέμπουμε το ίδιο έργο παραπάνω από μια φορές, τότε χρησιμοποιούμε συντομογραφίες για να δηλώσουμε το ίδιο έργο, χωρίς να επαναλάβουμε τα πλήρη βιβλιογραφικά στοιχεία της παραπομπής. Αν χρησιμοποιούμε πολλές φορές συνεχόμενα την ίδια εργασία, τότε στη θέση της πλήρους παραπομπής βάζουμε το όνομα του συγγραφέως με την ένδειξη **ό.π.** (όπου παραπάνω).

Έτσι μια παραπομπή μπορεί να έχει την εξής μορφή:

Η. Ρεράκης, *Διδακτική των Θεολογικών Μαθημάτων,* ό.π., σ. 126. (που σημαίνει ότι παραπάνω υπήρξε πλήρης παραπομπή του ίδιου έργου του Ηρακλή Ρεράκη, σελίδα 126).

Ωστόσο, η συγκεκριμένη συντομογραφία χρησιμοποιείται και μόνη της, όταν το έργο στο οποίο παραπέμπουμε είναι το ίδιο της *αμέσως προηγούμενης* παραπομπής και διαφέρει μόνο κατά την σελίδα.

Έτσι παίρνει για παράδειγμα την εξής μορφή:

Η. Ρεράκης, *H συμβολή των Θεολογικών μαθημάτων του ελληνικού σχολείου στην κοινωνική ένταξη του μαθητή*, εκδ. Δέσποινα Σφακιανάκη, Θεσσαλονίκη 2018, σ. 53.

Ό.π., σ. 65.

* Το «ό.π.» στις περιπτώσεις των λημμάτων από εγκυκλοπαίδειες, όταν **δεν** βρίσκεται *αμέσως μετά* την πλήρη παραπομπή, έχει την ίδια χρήση και χρησιμοποιείται αμέσως μετά τον συγγραφέα του λήμματος και το λήμμα της εγκυκλοπαίδειας *σε εισαγωγικά* και έχει την εξής μορφή:

Ε. Θεοδώρου, «Θρησκεία-Θρησκευτική Αγωγή», *Παιδαγωγική Ψυχολογική Εγκυκλοπαίδεια Λεξικό*, τ.4, εκδ. Ελληνικά Γράμματα, 1990, σ. 2354.

Ν. Ματσούκας, *Πολιτισμός αύρας λεπτής,* εκδ. «Το Παλίμψηστον», Θεσσαλονίκη 2000, σ. 206-207.

Ε. Θεοδώρου, «Πολιτισμός», ό.π., σ. 2360.

**ι) Παραπομπές σε βιβλικά χωρία**

Όταν παραπέμπουμε σε βιβλικά χωρία, οι παραπομπές έχουν την εξής μορφή:

Ματθ. 23, 8.

Γαλ. 3, 28.

Α΄ Κορ. 13, 1-3.

* **Οι παραπομπές από τα βιβλικά χωρία δεν παρατίθενται στη βιβλιογραφία της εργασίας.**

**3.** **Βιβλιογραφικός πίνακας εργασιών**

Κάθε επιστημονική εργασία έχει ***πίνακα βιβλιογραφίας*** όλων των βιβλίων που χρησιμοποιήθηκαν για τη συγγραφή της. Στον βιβλιογραφικό πίνακα εισάγονται τα βιβλιογραφικά πεδία, όπως ακριβώς και στις παραπομπές, με τη διαφορά~~,~~ ότι στο όνομα του συγγραφέα εισάγεται πρώτα το επώνυμο και έπειτα το αρχικό του ονόματος.

Ακόμη, όταν έχουν χρησιμοποιηθεί περισσότερα έργα κάποιου συγγραφέα, γράφεται το όνομα του μια φορά και, στη συνέχεια, ακολουθούν τα υπόλοιπα έργα του. Έτσι, οι εγγραφές του βιβλιογραφικού πίνακα έχουν, όπως δείχνει το παρακάτω παράδειγμα, την εξής μορφή:

Ρεράκης, Η., *Θρησκευτικά και Πολιτισμικά πρότυπα στο έργο του Δ. Σολωμού,* εκδ. Γρηγόρη, Αθήνα2 2003.

1. *- Η Ετερότητα του «άλλου» στην ελληνική παιδεία. Ορθόδοξη χριστιανοπαιδαγωγική θεώρηση*, εκδ. Δ. Σφακιανάκη, Θεσσαλονίκη 2016.
2. *- Διδακτική των Θεολογικών Μαθημάτων στο Ελληνικό Σχολείο*, εκδ. Δ. Σφακιανάκη, Θεσσαλονίκη 2015.

**4.** **Τρόπος ηλεκτρονικής εισαγωγής παραπομπών**

Οι παραπομπές εισάγονται από την επιλογή ***«Εισαγωγή» > «Αναφορά» > «Υποσημείωση»***. Στο αναδυόμενο παράθυρο κάνουμε κλικ στο κουμπί «Εισαγωγή» και το πρόγραμμα εισάγει τον αριθμό την παραπομπή στο σημείο που έχουμε επιλέξει και βρίσκεται ο κέρσορας, οπότε και η παραπομπή μπαίνει αυτόματα στο κάτω μέρος της σελίδας, όπου πλέον υπάρχει η δυνατότητα να εισαχθεί η παραπομπή με τα απαραίτητα βιβλιογραφικά στοιχεία.

Μπορούμε, επίσης, αφού βάλουμε τον κέρσορα στο σημείο του κειμένου που θέλουμε να γίνει η εισαγωγή του αριθμού της παραπομπής, να πατήσουμε ταυτόχρονα Ctrl+Alt+F και στο κάτω μέρος της σελίδας να εμφανιστεί η παραπομπή.

**Βιογραφικά σημειώματα:** Του/Της/Των συγγραφέα/ων μέχρι 150-180 λέξεις το καθένα και σε μορφή μιας παραγράφου σε ξεχωριστή σελίδα στο τέλος του άρθρου.